text: elCastell: El Teatre Plaza celebra el seu X aniversari amb activitats gratuïtes de caràcter familiar
  El Teatre Plaza celebra el seu X aniversari amb activitats gratuïtes de caràcter familiar
  Monòlegs cientìfics, un espectacle de Brodas Bross i la presentació del projecte NigthUp de l'ICFO, entre les activitats commemoratives • Un total de 44.308 espectadors han gaudit dels 118 concerts de música i 103 espectacles teatrals que s'han programat entre l'any 2009 i el 2019 al teatre Plaza
  El programa del X aniversari del teatre Plaza es durà a terme del 15 al 17 de novembre. Inclou, entre d'altres activitats, una jornada de portes obertes; representacions diverses per parts de les entitats de la ciutat; un espectacle de monòlegs científics, on es barrejaran l'humor i la divulgació, "The Big Van Ciència Monòlegs" (a la sala Margarida Xirgu); la presentació del projecte NightUp a càrrec de l'ICFO (a la sala Margarida Xirgu); l'obra "ViBra", un dels darrers espectacles dels Brodas Bross (al Teatre Plaza-entrades exhaurides), o el Concert de Santa Cecília (al Teatre Plaza-entrades exhaurides).
  Les activitats, adreçades a un públic familiar, seran totes de carácter gratuït i es desenvoluparan tant a l'interior del teatre Plaza com a la plaça de l'Estació, davant de l'equipament.
  Al llarg d'aquests deu anys un total de 22.652 espectadors han assistit als concerts de música que s'han dut a terme al teatre Plaza i 21.656 han vist els 103 espectacles teatrals que s'han programat a l'equipament. D'altra banda, formen part de la programació del teatre Plaza els espectacles de format més petit (94) que s'han realitzat a la sala Margarida Xirgu i que han comptat amb 2.297 espectadors al llarg d'aquesta dècada d'existència.
  Les dues vessants de la difusió cultural del Plaza
  El programa de difusió cultural al teatre Plaza té dues vessants: per una banda, la difusió de les arts escèniques, amb un espai de representació, on es desenvolupen els diversos programes de teatre, música i dansa. Per una altra banda, els espais de formació i assaig, espais de creació artística, adreçats als grups de formació de l'Escola municipal de dansa, grups amateurs, així com a grups residents.
  El teatre Plaza inclou els espectacles professionals d'arts en viu, oberts al públic en general, familiar o escolar, i programats per iniciativa directa de l'ajuntament en el propi espai escènic. També hi ha però espectacles no professionals, així com aquells que han estat programats per iniciativa de tercers.
  La programació estable es porta a terme de gener a desembre exceptuant els mesos d'estiu. Una de les activitats més consolidades és la programació de teatre familiar organitzada per l'Associació Xarxa d'Espectacles Infantils i Juvenils de Castelldefels, mitjançant un conveni de col·laboració amb la regidoria de Cultura.
  L'equipament acull també la programació d'altres regidories. Per exemple espectacles de sensibilització per part de la regidoria de Pau i Solidaritat, activitats vinculades a les festa major d'estiu i d'hivern o a les regidories de Polítiques d'Igualtat, Gent Gran, Salut, Esports, etc.
  L'any 2017 es va desplegar també el projecte Amics del teatre Plaza per tal de fidelitzar els aficionats.
  La posada en marxa del teatre Plaza no només va recuperar un teatre per a la ciutat amb la representació d'espectacles de teatre professional sinó que va oferir espais d'assaig i formació per a les entitats, associacions i grups locals. Des de la seva posada en marxa el teatre ha acollit, a més, nombroses representacions de caràcter amateur i celebracions d'actes de caire institucional organitzades per l'Ajuntament de Castelldefels o bé per les diferents entitats del municipi, esdevenint així un espai necessari al servei de la ciutat.